Зэпеуэ нэхъыщхьэм хуокIуэ
БэнэкIэмкIэ академием, Миндиашвили и цIэр зезыхьэм, игъэува саугъэтхэр къэхьынымкIэ урысейпсо зэхьэзэхуэ тхьэмахуэ кIуам Красноярск къалэм щызэхэтащ. ЕхъулIэныгъэ яIэу абы зыкъыщагъэлъэгъуащ Къэбэрдей-Балъкъэрым икIахэм.
Килограмм 57-м нэс зи хьэлъагъхэм я зэпеуэм и финалым нэса Гувэжыкъуэ Iэмырхъан хьэрхуэрэгъу къыхуэхъуат Якутием щыщ Тютрин Арыйан. АрщхьэкIэ ди щIалэр кIэух зэIущIэм къихьатэкъыми, къыхагъэщIауэ къалъытэри, къыхуагъэфэщар дыжьын медалращ.
Апхуэдэ дыдэу ищIащ килограмм 70-м нэс зи хьэлъагъ ЗакIуий Анзори. Дыщэм щыщIэбэнын хуея иужь зэIущIэм ар хэтакъым икIи Дагъыстаным щыщ и хьэрхуэрэгъу Жамалов Разамбэч япэ ирагъэщащ.
Ди щIалэхэр кIэух зэIущIэхэм щIыхэмытам и щхьэусыгъуэу куэдым къалъытэ нобэ а къалэ дыдэм щыщIэзыдза Ярыгиным и фэеплъ дунейпсо зэхьэзэхуэм я къарумрэ узыншагъэмрэ хуахъумауэ — финалым зэрынэсам къыхэкIыу Гувэжыкъуэ Iэмырхъани ЗакIуий Анзори абы хэтыну хуитыныгъэ къахьакIэт.
Анзор и анэкъилъху Азэмэти Ярыгиным и турнирым щыбэнэнущ. Миндиашвили и цIэр зезыхьэ академием и саугъэтхэм щыщIэбэна зэпеуэм ар ещанэ щыхъуащ килограмм 92-м нэс зи хьэлъагъхэм я зэхьэзэхуэм. Финал цIыкIум ар щефIэкIащ осетин бэнакIуэ лъэщ Газзаев Бэтрэз икIи жэз медалыр зыIэригъэхьащ.
ЗакIуий зэкъуэшхэу Анзоррэ Азэмэтрэ, Гувэжыкъуэ Iэмырхъан сымэ къищынэмыщIауэ Красноярск нобэ къыщызэIуах, дызыхуэкIуэ Олимп джэгухэм ягъэкIуэнымкIэ мыхьэнэшхуэ зиIэ, Ярыгиным и саугъэтхэм щыщIэбэныну дунейпсо зэхьэзэхуэм хэтынущ нэгъуэщI ди щIалитIи. Ахэр иджыблагъэ Владикавказ щекIуэ-кIа «Аланхэр» зэхьэзэхуэм щытекIуахэу БищIо Тимуррэ (килограмм 74-м) Урыш Анзоррэщ (килограмм 92-м нэблагъэ).
Хьэтау Ислъам
